Gandia acollirà el I Intertrail Solidari Cáritas
20 mayo 2022

## Gandia acollirà el I Intertrail Solidari Cáritas20 mayo 2022Última actualización: 20 mayo 2022

![](../gestion/img/d56abd92bd5f22134e4f4f810f492aa98c15958abbfdfd99539313738b48a41f.jpg)  
  

El proper 12 de juny a les 9:00 h es celebrarà a l’entorn de la Marjal el I Intertrail Solidari Cáritas, una prova de vora 10 km organitzada per Cáritas Interparroquial Gandia amb la col·laboració de l’Ajuntament de Gandia. Així ho han presentat a roda de premsa Lydia Morant, regidora d’Esport; Paco Carrión, director de Cáritas Gandia, i Begoña del Prado, organitzadora i col·laboradora de la cursa.  
“_És un esdeveniment amb una vessant esportiva i altra solidaria que es celebrarà en un entorn natural molt amable on no s’havia fet cap esdeveniment esportiu_”, ha destacat Morant. A banda, la regidora d’Esport ha ficat en valor que “_des de Gandia s’ha fet un esforç per formar part del Trail Running Center, una iniciativa de la Federació Espanyola d’Atletisme que té en comú la seua zona d’eixida amb la d’aquest circuit_”.

L’eixida i arribada de les diferents modalitats que hi haurà (córrer, caminar i marxa) serà al Club de Turisme Alqueria del Duc. En primer lloc, es realitzarà l’eixida dels caminants i corredors a les 9:00 h. Consegüentment, a les 9:30 h, tindrà lloc l’eixida de la marxa. Una vegada finalitzada la prova s’entregaran premis als 3 primers classificats masculins i femenins i al grup més nombrós.

  
La quota d’inscripció serà de 7 euros fins el 31 de maig, a partir d’ací el preu serà de 10 euros fins el 10 de juny. La inscripció podrà realitzar-se online (https://www.crono4sports.es/info/1280/) i presencial (Seu Càritas interparroquial Gandia, c/Duc de Carles de Borja 15). Es permetrà adherir-se a la competició el mateix dia de la carrera a 10 euros, en cas de disponibilitat de dorsals i fins esgotar aquests.

  
Carrión ha anunciat que és la primera vegada que l’associació local organitza un esdeveniment esportiu. “_Tot el recaptat per part de Cáritas anirà destinat a ajudes econòmiques directes a benefici dels més necessitats_”, ha afegit el director. Un àmbit on Cáritas va destinar l’any 2021 més de 130.000€.  
L’entrega de dorsals es realitzarà del 9 a l’11 de juny a Decathlon Gandia amb horari de 9:00 a 22:00 h. Els inscrits a partir del dia 9 podran recollir aquest el dissabte 11 de juny i el mateix dia de la prova fins a les 8:45 h. “_A banda dels dorsals per a corredors i caminants, hi haurà un Dorsal 0 per a aquells que vullgen ser solidaris sense participar en la prova_”, ha conclòs del Prado.